Broj: 711-I-66-P-362-18/20-03-18

Zagreb, 15. studenoga 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja i neanonimne prijave o mogućem sukobu interesa** **dužnosnika Tomislava Tolušića, zastupnika u Hrvatskom saboru, a prethodno potpredsjednika Vlade Republike Hrvatske i ministra poljoprivrede do 19. srpnja 2019.,** na 69. sjednici, održanoj 15. studenoga 2019.g., donosi sljedeću

**ODLUKU**

1. **Pokreće se postupak protiv dužnosnika Tomislava Tolušića, zastupnika u Hrvatskom saboru, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 5. listopada 2018.g. s imovinom utvrđenom u postupku redovite provjere na temelju podataka o imovini dužnosnika pribavljenih** **iz zemljišnih knjiga i drugih izvora, a u pogledu podataka o vrsti i površini nekretnine u vlasništvu dužnosnika.**
2. **Poziva se dužnosnik Tomislav Tolušić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Povjerenstvo je dana 9. studenog 2018.g. zaprimilo anonimnu prijavu mogućeg sukoba interesa, podnesenu protiv dužnosnika Tomislava Tolušića, zastupnika u Hrvatskom saboru, a u to vrijeme potpredsjednika Vlade Republike Hrvatske i ministra poljoprivrede, koja je u knjizi ulazne pošte Povjerenstva zaprimljena pod brojem: 711-U-3197-P-362/18-01-4. Povodom navedene prijave otvoren je predmet broj P-362/18.

Nadalje, Povjerenstvo je dana 7. svibnja 2019. steklo vlastita saznanja o mogućem sukobu interesa istog dužnosnika, a isprava iz koje proizlazi navedeno saznanje zaprimljena je pod brojem 711-U-1937-P-157/19-01-1, te je povodom istih otvoren predmet pod brojem 157/19.

Dana 6. studenog 2019. zaprimljena je neanonimna prijava protiv istog dužnosnika, koja je u knjizi ulazne pošte Povjerenstva zaprimljena pod brojem 711-U-3743-P-326/19-01-4, povodom koje je otvoren predmet broj P-326/19.

S obzirom da se navedene prijave odnosno vlastita saznanja odnose na istog dužnosnika i na sadržajno u bitnom povezane okolnosti, Povjerenstvo je, radi ekonomičnosti postupka, odlučilo da će se povodom prijava i vlastitih saznanja iz predmeta broj P-362/18, P-157/19i P-326/19 voditi jedan postupak pod brojem P-326/18.

U anonimnoj prijavi podnesenoj 9. studenog 2018. u bitnom se ukazuje da određeni podaci prijavljeni u Izvješću o imovinskom stanju dužnosnika Tomislava Tolušića, podnesenom 5. listopada 2018.g. neistiniti odnosno da dužnosnik nije naveo otkud mu sredstva za stjecanje određenih nekretnina.

Nadalje, Povjerenstvo je steklo vlastita saznanja o mogućem neskladu u imovini dužnosnika uvidom u medijski članak objavljen na portalu *telegram.hr* dana 6. svibnja 2019. pod naslovom „Ekskluziv: Tolušić je prijavio upola manju kvadraturu kuće. Gradila ju je firma kojoj je dao milijunske poslove“. U tekstu se u bitnom navodi da je dužnosnik u podnesenom izvješću o imovinskom stanju prijavio kuću u Virovitici površine 165 m2 vrijednosti 950.000,00 kuna, a ukazuje se da se radi o nekretnini upisanoj u posjedovni list broj 8465 Područnog ureda katastra u Virovitici, iz kojeg je razvidno da se radi o čestici ukupne površine 1587 m2, na kojoj je upisana kuća površine 330 m2, pomoćna zgrada površine 121 m2 te dvorište površine preostalih 1136 m2.

Ujedno se u tekstu ukazuje da je, na temelju podataka koje je portalu dao sam dužnosnik Tomislav Tolušić, utvrđeno da je izvođač radova na izgradnji predmetne kuće bilo trgovačko društvo Građevinarstvo Horvat d.o.o. iz Noskovačke Dubrave. Navodi se da je upravo isto trgovačko društvo, u vrijeme dok je dužnosnik Tomislav Tolušić obnašao dužnost župana Virovitičko-podravske županije, bilo angažirano na više poslova izvođenja radova na zgradama javnih ustanova u istoj županiji. Tako se navodi da je isto društvo bilo angažirano na radovima na rekonstrukciji stambene zgrade u zgradu ordinacije primarne zdravstvene zaštite u Novoj Bukovici, u Virovitičko-podravskoj županiji, u vrijednosti 1,5 milijuna kuna; na radovima na rekonstrukciji zgrade Informativno-edukativnog centra u Noskovačkoj Dubravi, gdje se nalazi Javna ustanova za upravljanje zaštićenim dijelovima prirode i ekološkom mrežom Virovitičko-podravske županije, u vrijednosti 930.662,78 Eura (dakle oko sedam milijuna kuna, većim dijelom iz fondova EU); na radovima na obnovi Osnovne škole Davorin Trstenjak u Čađavici, vrijednim 1.722.846,25 kuna; na radovima izgradnje područne škole u Donjem Miholjcu, vrijednosti 974.000,00 kuna; na radovima izgradnje doma zdravlja u Čađavici, vrijednosti 1,8 milijuna kuna; kao i na radovima izvođenja radova na energetskoj obnovi zgrade Osnovne škole A. G. Matoša u Čačincima vrijednosti 1,1 milijun kuna.

U neanonimnoj prijavi podnesenoj 6. studenog 2019. navodi se da je prema javno dostupnim podacima iz medija, dužnosnik Tomislav Tolušić bio u sukobu interesa kad je, kao župan Virovitičko-podravske županije poslovao s tvrtkom Građevinarstvo Horvat.

U prijavi se navodi da je u razdoblju od 2014. do 2019. godine Virovitičko-podravska županija sklopila ugovore s tvrtkom "Građevinarstvo Horvat" u ukupnom iznosu od 8,67 milijuna kuna, a da je većina navedenih poslova, u vrijednosti oko 5 milijuna kuna, ugovorena 2014. - 2015. godine tj. u vrijeme kada je Tomislav Tolušić bio župan. Ujedno se navodi da je u medijima potvrđeno da je ista tvrtka, "Građevinarstvo Horvat" gradilo privatnu obiteljsku kuću Tomislava Tolušića u Virovitici te da je vlasnik tvrtke, Tomislav Horvat medijima rekao da za sve ima uredne račune, ali da iste nije pokazao. Na temelju navedenih okolnosti prijavitelj smatra da je dužnosnik Tomislav Tolušić pri angažiranju tvrtke "Graditeljstvo Horvat" i u svojstvu dužnosnika, župana i u svojstvu privatne osobe odnosno vlasnika novoizgrađene kuće u Virovitici bio u sukobu interesa.

Na temelju članka 3. stavka 1. točaka 3., 4. i 42. ZSSI-a, zastupnici u Hrvatskom saboru, članovi Vlade Republike Hrvatske (potpredsjednici i ministri), kao i župani jesu dužnosnici u smislu ZSSI-a. Uvidom u Registar dužnosnika utvrđeno je da je Tomislav Tolušić u razdoblju od 24. svibnja 2013. do 31. siječnja 2016. obnašao dužnost župana Virovitičko-podravske županije, zatim da je od 22. siječnja 2016. do 19. listopada 2016. obnašao dužnost ministra regionalnoga razvoja i fondova Europske unije, zatim, da je od 19. listopada 2016. do 19. srpnja 2019. obnašao dužnost ministra poljoprivrede, a od 25. svibnja 2018. do 19. srpnja 2019. dužnost potpredsjednika Vlade Republike Hrvatske te da trenutno, počevši od 27. srpnja 2019. obnaša dužnost zastupnika u Hrvatskom saboru. Stoga je Tomislav Tolušić, povodom obnašanja navedenih dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Člankom 8. stavkom 3. ZSSI-a propisana je obveza dužnosnika, koji su na izborima ponovno izabrani na istu dužnost, da u roku od 30 dana od stupanja na ovu dužnost podnesu izvješće Povjerenstvu o svojoj imovini.

Na temelju članka 8. stavka 7. podstavka 7. i 8. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju podatke o nekretninama, kao i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, kao i o primicima koji se ne smatraju dohotkom i o primicima na koje se ne naplaćuje porez na dohodak. Na temelju podstavka 5. istog stavka i članka toga Zakona, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o novčanoj štednji ako ona premašuje jednogodišnji iznos neto prihoda dužnosnika.

Izvješće o imovinskom stanju dužnosnika, sukladno članku 8. stavku 9. ZSSI-a, podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

 Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Povjerenstvo je izvršilo uvid u Izvješće o imovinskom stanju dužnosnika Tomislava Tolušića, podneseno na propisanom elektroničkom obrascu 5. listopada 2018.g., a na koje se ukazuje u navedenoj prijavi i medijskom tekstu. Ovo izvješće je zaprimljeno u fizičkom obliku i odobreno u postupku administrativne provjere.

U ovom Izvješću dužnosnik je, pored ostalog, u dijelu izvješća koji se odnosi na podatke o plaći bračnog druga/životnog partnera na godišnjoj razini, naznačio kako bračni drug dužnosnika ostvaruje godišnji primitak u Osnovnoj školi Petra Preradovića Pitomača u bruto iznosu od 104.390,00 kuna, odnosno u neto iznosu od 69.600,00 kuna.

Nadalje, u dijelu izvješća o imovinskom stanju dužnosnika od 5. listopada 2018.g. koji se odnosi na nekretnine, naznačeni su podaci o sljedećim nekretninama:

- kuća u Virovitici, na adresi ………………., površine 165 m2, k.o. Virovitica, zk. ul. 11614, vlasništvo dužnosnika i bračnog druga, približne tržišne vrijednosti 950.000,00 kuna, stečene od sredstava od prodaje imovine i zaduženjem kod banke (kredit);

- stan u Zagrebu, na adresi ………………., površine 83,45 m2, k.o. Zaprudski otok, zk. ul. 865, vlasništvo dužnosnika, približne tržišne vrijednosti 600.000,00 kuna.

 Povjerenstvo je povodom navedenih prijava i vlastitih saznanja provelo postupak redovite provjere podataka iz izvješća o imovinskom stanju dužnosnika, podnesenog 5. listopada 2018.g. te je, sukladno članku 24. ZSSI-a, izvršilo uvid u dostupne podatke tijela javne vlasti.

Povjerenstvo je, na temelju posebnog ovlaštenja, neposrednim uvidom u Informatički sustav Porezne uprave utvrdilo kako supruga dužnosnika, …………… tijekom 2017. g. i 2018. g. nije ostvarivala primitke od poslodavca naznačenog u izvješću o imovinskom stanju dužnosnika, već je ostvarivala primitke od Hrvatskog zavoda za zdravstveno osiguranje, odnosno od Ministarstva za obitelj, demografiju, mlade i socijalnu politiku (šifra primitka za sve uplate 12 - naknade plaće za vrijeme spriječenosti za rad na teret sredstava obveznih osiguranja). Prethodno je Usporedbom OIB-a …………….. navedenog u izvješću o imovinskom stanju dužnosnika Tomislava Tolušić i OIB-a navedenog u Informatičkom sustav Porezne uprave, potvrđeno kako je riječ o istoj osobi, odnosno o ……………… kao bračnom drugu dužnosnika Tomislava Tolušića.

Nadalje, Povjerenstvo je neposrednim uvidom u Zajednički informacijski sustav zemljišnih knjiga i katastra utvrdilo kako je kod Općinskog suda u Virovitici, Zemljišnoknjižnog odjela Virovitica, k.o. Virovitica, u zk. ul. 11614, k.č.br. …. upisan vrt u …………….., ukupne površine 340 čhv, što bi okvirno odgovaralo površini od oko 1.223 m2, za koje je kao vlasnik upisan Tomislav Tolušić.

Povjerenstvo je neposrednim uvidom u Informatički sustav Porezne uprave utvrdilo kako je dužnosnik Tomislav Tolušić nekretninu - stan u Virovitici, na adresi …………………, površine 70,23 m2, k.o. Virovitica - Grad, zk. ul. 12117, kat. čestica ….., prodao za iznos od 416.080,00 kuna, dok je porezna obveza za navedenu nekretninu nastala 10. srpnja 2017. g.

Nadalje, utvrđeno je kako je dužnosnik Tomislav Tolušić nekretninu - građevinsko zemljište, površine 1222,87 m2, k.o. Virovitica - Grad, zk. ul. 11614, kat. čestica ….., kupio za iznos od 133.740,00 kuna, od prodavatelja ………………, a javni bilježnik poreznu prijavu podnio je 13. srpnja 2017. g. S obzirom da razlika između prodane nekretnine - stana u Virovitici i kupljene nekretnine – građevinskog zemljišta ukazuje na ostvarivanje prihoda koji premašuju jednogodišnji iznos neto prihoda dužnosnika, ova okolnost je ukazivala na mogući propust dužnosnika Tomislava Tolušića da razliku u stečenim i potrošenim sredstvima prijavi kao novčanu kunsku ili deviznu štednju.

U odnosu na stan u Zagrebu, na adresi …………………, površine 83,45 m2, k.o. Zaprudski otok, Povjerenstvo napominje kako je neposrednim uvidom u Zajednički informacijski sustav zemljišnih knjiga i katastra utvrdilo kako je kod Općinskog suda u Zagrebu, Zemljišnoknjižnog odjela Novi Zagreb, k.o. Zaprudski otok, navedena nekretnina upisana u zk. ul. 20262, ali je iz izvatka razvidno da je do otpisa čestice iz zk. ul. 865 došlo 2019.g.

Napominje se da je dužnosnik Tomislav Tolušić u međuvremenu od Povjerenstva 7. svibnja 2019. zatražio mišljenje, vezano uz ispravan način prijave podataka o nekretnini, kući s okućnicom i drugim objektima.

Povjerenstvo je povodom ovog zahtjeva dužnosnika dalo Mišljenje Broj: 711-I-1021-M-76/19-02-8 od 10. svibnja 2019.g. u kojem se navodi da je dužnosnik obvezan nekretninu, koju u naravi čini zemljište s kućom i drugim objektima, navesti u izvješću o imovinskom stanju na način da u dijelu podataka o nekretninama, u rubrici „Vrsta nekretnine“ u padajućem izborniku odabere opciju „Kuća s okućnicom“ te da u rubrici „Površina“ unese površinu cijele nekretnine (zemljišta) koja je upisana u zemljišnim knjigama. U rubrici „Približna tržišna vrijednost nekretnine“ dužnosnik je dužan navesti vrijednost nekretnine koju čini zbirna vrijednost zemljišta, kuće te svih drugih objekata izgrađenih na istom.

Istim Mišljenjem ukazano je da je Povjerenstvu prihvatljiva i opcija da nekretninu, koju u naravi čini zemljište s kućom i drugim objektima, dužnosnik Tomislav Tolušić u izvješću o imovinskom stanju prikaže na način da zemljište, kuću te svaku drugu građevinu koja se trajno nalazi na zemljištu te se, sukladno posebnim propisima, upisuje u katastar i zemljišne knjige, odnosno u parcelacijski elaborat, unese zasebno kao pojedinačnu nekretninu, uz navođenje netto korisne površine te približne tržišne vrijednosti za svaku, pojedinačno upisanu nekretninu.

S obzirom da je usporedbom podataka iz navedenog izvješća o imovinskom stanju dužnosnika, podnesenog 5. listopada 2018.g. i podataka prikupljenih od Porezne uprave i Zajedničkog informacijskog sustava zemljišnih knjiga i katastra, kao nadležnih tijela Republike Hrvatske, utvrđen nesklad između prijavljenih i prikupljenih podataka o imovini dužnosnika i njegova bračnog druga, Povjerenstvo je, sukladno članku 26. ZSSI-a, Zaključkom broj 711-I-1045-IK-491-15/19-11-18 od 20. svibnja 2019.g. pozvalo dužnosnika Tomislava Tolušića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik je povodom navedenog Zaključka dostavio 5. lipnja 2019.g. očitovanje i priložio relevantnu dokumentaciju. Dužnosnik u bitnom navodi da je njegova supruga tijekom 2017. i 2018.g. ostvarivala prihode na temelju privremene nesposobnosti za rad zbog bolesti i komplikacija u svezi s trudnoćom te korištenja porodiljnog dopusta te da su isplate naknade plaće u tom razdoblju vršene od strane Ministarstva znanosti obrazovanja, Hrvatskog zavoda za zdravstveno osiguranje i Državnog proračuna.

Dužnosnik ističe da je od siječnja 2012. godine do danas poslodavac njegove supruge Osnovna škola Petra Preradovića, Pitomača s kojim ima sklopljen ugovor o radu na neodređeno vrijeme. Navodi da je stoga smatrao da nije potrebno mijenjati podatak o poslodavcu njegove supruge. Dužnosnik navodi da je njegova supruga vezano za radni odnos, odnosno od plaće i naknade plaće u 2017.g., ostvarila neto prihod od 75.654,82 kune, a u 2018. neto prihod od 46.064,14 kuna.

Nadalje, vezano uz kuću u Virovitici, dužnosnik ističe da je u novoj imovinskoj kartici koju je podnio ispravio sve nepreciznosti koje su se dogodile tijekom unosa u 2018. godini. Ističe da je prijavio predmetnu nekretninu kao kuću u imovinskoj kartici u listopadu 2018. godine kada se njegova obitelj uselila u istu, iako kuća još tada nije bila u potpunosti građevinski završena niti su podaci o istoj bili upisani u zemljišnim knjigama i katastru. Dužnosnik ukazuje da je kuća kao objekt upisana u vlasničkom listu u svibnju 2019. te dvoji je li tek tada trebao prijaviti istu u izvješću u imovinskom stanju, no ukazuje da je smatrao da je ispravnije prijaviti istu u vrijeme kada su počeli živjeti u kući, bez obzira što građevinski nije bila završena.

Dužnosnik napominje da u svim dokumentima u kojim se navodi neto korisna površina kuće stoji površina od 187,81 m2 (u privitku dostavlja uporabnu dozvolu i građevinsku dozvolu, obračun komunalnog i vodnog doprinosa). Također napominje da je omaškom sam prijavio podatak da se radi o kući umjesto kući s okućnicom i da je zbog toga došlo do nesklada. Ističe da je u međuvremenu, u svibnju 2019., usklađeno stanje između gruntovnice i katastra na način da je kuća upisana u vlasnički list, kao i ispravna površina kuće s okućnicom od 1587 m2 (u privitku dostavlja kopije starog i novog izvatka iz zemljišne knjige i Rješenje područnog ureda za katastar).

U odnosu na sredstva od prodaje nekretnine, stana u Virovitici, navodi da je u novo podnesenom izvješću o imovinskom stanju pod rubrikom „Napomena“ naveo da je novac koji je sam dobio od prodaje stana uložio u kupnju gradilišta i izgradnju ranije navedene obiteljske kuće u Virovitici. Potvrđuje da je stan prodan 2017. godine i da je iste te godine kupio gradilište te platio dio troškova za izgradnju kuće. Tome u prilog dostavlja račun za kupnju zemljišta i prvi dio računa za izgradnju kuće. Dužnosnik zaključuje da, s obzirom na to da su iste godine novci od prodaje stana utrošeni u kupnju nekretnine i izgradnju kuće, predmetna sredstva od prodaje stana ne treba prijavljivati. Dužnosnik napominje da je, prilikom podnošenja prethodnog izvješća o imovinskom stanju, kad je prijavio kupnju građevinskog zemljišta, i kad je podnio izvješće u kojem je prijavio izgrađenu kuću, uredno naveo podatak da je nekretnina kupljena, odnosno izgrađena, između ostalog, od prihoda od prodaje nekretnina te dodaje da su svi ugovori o kupnji i prodaji uredno zavedeni u Poreznoj upravi.

Povodom navoda iz očitovanja, Povjerenstvo potvrđuje da je dužnosnik u Izvješću o imovinskom stanju, podnesenom 9. srpnja 2017., brisao prethodno prijavljeni stan u Virovitici, na adresi …………….., površine 70,23 m2, a prijavio stjecanje nekretnine - građevinskog zemljišta, upisane u zk. ul. 11614 k.o. Virovitica, vrijednosti 133.000,00 kuna, stečene pomoću prodaje imovine.

Ujedno, utvrđeno je da je dužnosnik 23. svibnja 2019.g. podnio Povjerenstvu novo Izvješće o imovinskom stanju. U istom je, u pogledu primitaka bračnog druga, naveo podatak da njegova supruga po osnovi plaće na godišnjoj razini ostvaruje bruto iznos od 76.207,73 kune odnosno neto 46.0644,16 kuna. Ujedno, u podacima o nekretninama, u odnosu na predmetnu nekretninu u Virovitici, upisanu u z.k.ul. 1164 k.o. Virovitica, dužnosnik je prijavio podatak da se radi o kući s okućnicom, (a ne o kući), te da je površina ove nekretnine 1.587 m2 (a ne 165 m2).

Naime, utvrđeno je uvidom u Zajednički informacijski sustav zemljišnih knjiga i katastra, da je doista u svibnju 2019. došlo do promjene opisa nekretnine upisane u z.k.ul. 1164 k.o. Virovitica i to na temelju upisa promjene izgrađenosti i promjene u izmjeri površine k.č.br. ….., prethodno označene kao vrt u ……………, i to na način da je ista čestica opisana na slijedeći način: Virovitica, ulica …………….., ukupne površine 1587 m2, a koja se sastoji od dvorišta površine 1136 m2; kuće, u Virovitici, Ulica ……………………, površine 330 m2 te pomoćne zgrade površine 121 m2.

Stoga je razvidno da je doista u Izvješću o imovinskom stanju podnesenom 23. svibnja 2019.g., predmetnu kuću s okućnicom dužnosnik prijavio ispravno, odnosno u skladu s uputama iz navedenog Mišljenja Povjerenstva, danog na zahtjev dužnosnika.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je dužnosnik zabunom naveo podatke koje je naveo u podnesenom Izvješću ili da je smatrao da ih tako treba navesti, a da su podaci pribavljeni od nadležnih tijela točni.

Ujedno, naknadnim podnošenjem izvješća o imovinskom stanju u nekoj od slijedećih godina, nakon isteka roka za prijavu bitne promjene u imovini (do kraja godine u kojoj je promjena nastupila), a u kojem izvješću se ispravljaju podaci, koji su ranije netočno prijavljeni u prethodnom, pravovremeno podnesenom izvješću, ne može se otkloniti utvrđenje nesklada u tom ranije podnesenom izvješću o imovinskom stanju nad kojim se provodi redovita provjera, ali se u takvom slučaju naknadno ispravljanje podataka uzima u obzir prilikom ocjene težine povrede članka 8. i 9. ZSSI-a.

Slijedom navedenog, Povjerenstvo je, u pogledu podataka o primicima bračnog druga dužnosnika, prijavljenih u provjeravanom Izvješću o imovinskom stanju od 5. listopada 2018.g., utvrdilo da se ne radi o neskladu u podacima o imovini, a koji bi predstavljao moguću povredu odredbi članka 8. i 9. ZSSI-a u smislu članaka 26. i 27. ZSSI-a.

Naime, iz dostavljenog očitovanja i priložene dokumentacije proizlazi da je dužnosnik u Izvješću podnesenom 5. listopada 2018. prijavio da njegova supruga na godišnjoj razini od rada ostvaruje primitak 69.600,00 kuna neto, dok je utvrđeno da je u godini 2017., koja je prethodila godini u kojoj je podnio predmetno izvješće ostvarila primitak od 75.654,82 kune neto, što predstavlja razliku manju od 10%, a što je, sukladno dugogodišnjoj praksi Povjerenstva utvrđenoj kroz više odluka, prihvatljivo odstupanje koje se ne tretira kao nesklad koji predstavlja kažnjivu povredu. Pored toga, okolnost da su navedeni prihodi stečeni kao naknada plaće, odnosno na temelju zakonskih prava koja su povezana uz radni odnos, Povjerenstvo je prihvatilo na način da netočno navedeni podatak da se radi o plaći, umjesto o naknadi plaće, ostvarenoj od isplatitelja navedenih u očitovanju dužnosnika, ne predstavlja takvu netočnost koja predstavlja moguću povredu odredbi članka 8. i 9. ZSSI-a u smislu članaka 26. i 27. ZSSI-a.

Nadalje, Povjerenstvo je uvidom u dostavljenu dokumentaciju, i to nalog za plaćanje platitelja Tomislava Tolušića od 10. srpnja 2017. u iznosu 90.000,00 kuna, sa opisom „uplata po ugovoru o kupoprodaji nekretnine“ te nalog za plaćanje platitelja Tomislava Tolušića od 13. srpnja 2017. u iznosu 43.740,00 kuna, sa opisom „uplata po kupoprodajnom ugovoru, utvrdilo da su obje uplate (ukupno 133.740,00 kuna) naslovljene na primatelja ……………., dakle istu osobu za koju je u podacima Porezne uprave navedeno da je bila prodavatelj predmetnog građevinskog zemljišta u Virovitici.

Nadalje, uvidom račun br. 53/P1/1, izdan 1. prosinca 2017. od trgovačkog društva Građevinarstvo Horvat d.o.o. iz Noskovačke Dubrave, utvrđeno je da je isti naslovljen na dužnika Tomislava Tolušića iz Virovitice, da dospijeva 1. prosinca 2017. te da se istim za radove na stambenoj zgradi prema ponudi br. 87/2017 potražuje iznos od ukupno 403.612,09 kuna s PDV-om. Iz dokumentacije koja se citira kasnije proizlazi, kako je navedeno i u predmetnoj prijavi i medijskom tekstu, da je upravo navedeno trgovačko društvo dužnosnik angažirao za izgradnju predmetne kuće s okućnicom u Virovitici.

Iz navedenog nedvojbeno proizlazi točnost navoda dužnosnika da je u istoj godini kada je prodao navedeni stan u Virovitici za iznos od 416.080,00 kuna, sva ta sredstva ubrzo, odnosno u istoj godini utrošio na kupnju predmetnog građevinskog zemljišta u Virovitici za iznos od 133.740,00 kuna, kao i da je razliku do punog iznosa stečenog prodajom (još 282.340,00 kuna) potrošio u istoj godini na troškove radova na izgradnji kuće s okućnicom na istom zemljištu, odnosno da je trebao namaknuti i daljnja sredstva za ovu svrhu, kao što je i prijavio u Izvješću o imovinskom stanju, zaduženjem putem kredita.

Stoga je Povjerenstvo u ovom dijelu također prihvatilo obrazloženje dužnosnika i zaključilo da dužnosnik nije od prodaje predmetnog stana u Virovitici stekao i zadržao sredstva koja bi trebao prijaviti kao štednju, sukladno članku 8. stavku 7. podstavku 5. ZSSI-a.

U pogledu podataka prijavljenih o predmetnoj kući s okućnicom, kako je ranije navedeno, dužnosnik je tek u Izvješću o imovinskom stanju od 23. svibnja 2019. ispravno prijavio podatke o predmetnoj nekretnini, uknjiženoj u z.k.ul. 11614 k.o. Virovitica i to sukladno novoj izmjeri čestice i opisu nekretnine, netom provedenim u zemljišnim knjigama.

Povjerenstvo pritom ističe da propisani elektronički obrazac Izvješća o imovinskom stanju predviđa prijavljivanje i knjižnog i izvanknjižnog vlasništva nekretnine te tumači odredbe članka 8. i 9. ZSSI-a da dužnosnici trebaju točno transparentno prijaviti stanje svoje nepokretne imovine, pa ako stanje u zemljišnim knjigama ne odgovara stvarnom stanju, trebaju prijaviti stvarno stanje, ali vodeći pritom računa i o potpunom opisu i površini nekretnine.

Stoga Povjerenstvo ukazuje da dužnosnik nije pogriješio time što je u Izvješću o imovinskom stanju podnesenom 5. listopada 2018. prijavio da je na predmetnom građevinskom zemljištu, uknjiženom u z.k.ul. 11614 k.o. Virovitica, sada kuća vrijednosti 950.000,00 kn, ali je pogrešno i nepotpuno prijavio da se radi samo o kući površine 165,00 m2, a izostavio podatak o ukupnoj površini zemljišne čestice na kojoj je kuća izgrađena. Po tadašnjoj izmjeri iz zemljišnih knjiga radilo se o zemljišnoj čestici površine 340 čhv (preračunato po formuli 1 čhv = 3,59665 m2, oko 1.223 m2) i tom se površinom nekretnine, kao i da se radi o kući s okućnicom, što je i rubrika predviđena u padajućem izborniku elektroničkog obrasca Izvješća o imovinskom stanju, dužnosnik trebao voditi prilikom prijave podataka u Izvješću podnesenom 5. listopada 2018.g.

Ukoliko je dužnosnik već tada raspolagao ispravom mjesno nadležnog ureda za katastar ili drugog nadležnog tijela javne vlasti ili ovlaštenog geometra, kojom je bila utvrđena kasnije upisana stvarna površina zemljišne čestice od ukupno 1587 m2, mogao je već u ovom Izvješću prijaviti kuću s okućnicom ove površine ili zasebno zemljište i izgrađene objekte, kako stoji u gore navedenom Mišljenju Povjerenstva.

Pritom se podredno napominje, s obzirom na navode u očitovanju i radi potpunosti utvrđenja činjenica, da iz dostavljenih dokumenata uz očitovanje dužnosnika proizlazi da niti prijavljeni podatak o površini kuće od 165 m2 (očito se misli na neto površinu za stanovanje) nije točan, s obzirom da se u ovim dokumentima (rješenje Hrvatskih voda o utvrđenju mjesečnog iznosa naknade za uređenje voda, rješenje Grada Virovitice o utvrđenju iznosa godišnje obveze komunalne naknade), koji se temelje na utvrđenoj površini stambenog prostora, navodi da se na predmetnoj adresi u Virovitici nalazi nekretnina stambene površine od 187,81 m2, što je razlika od više od 10 % u odnosu na prijavljenu površinu kuće. Dakle, čak i kad bi takva nepotpuna prijava podataka o nekretninama bila u skladu sa odredbama ZSSI-a (bila bi samo u slučaju da je dužnosnik zasebno prijavio zemljište i sve objekte koji se upisuju u katastar, kako stoji u navedenom Mišljenju Povjerenstva), u predmetnom Izvješću postojalo bi odstupanje u pogledu površine ove nekretnine koje predstavlja nesklad u prijavljenim podacima o imovini.

Slijedom navedenog, Povjerenstvo je na temelju članka 27. ZSSI-a donijelo odluku da se pokreće postupak protiv dužnosnika Tomislava Tolušića zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 5. listopada 2018.g. s imovinom utvrđenom u postupku provjere na temelju podataka o imovini dužnosnika pribavljenih iz zemljišnih knjiga i drugih izvora, a u pogledu podataka o vrsti i površini nekretnine u vlasništvu dužnosnika.

Stoga je Povjerenstvo donijelo odluku kao u točki I. izreke.

Vezano uz navode u predmetnoj neanonimnoj prijavi i u predmetnom medijskom tekstu iz kojeg je Povjerenstvo crpilo vlastita saznanja o mogućoj povredi ZSSI-a od strane dužnosnika, a koje se odnose na poslovanje između Virovitičko-podravske županije i trgovačkog društva GRAĐEVINARSTVO HORVAT d.o.o. iz Noskovačke Dubrave te kasniji angažman istog trgovačkog društva od strane dužnosnika Tomislava Tolušića osobno.

Uvidom u podatke sudskog registra za trgovačko društvo GRAĐEVINARSTVO HORVAT d.o.o. iz Noskovačke Dubrave, OIB: 34687359190, utvrđeno je da je isto upisano u sudskom registru Trgovačkog suda u Bjelovaru pod MBO: 010078903 od osnivanja 2010.g. Isto trgovačko društvo je u privatnom vlasništvu jedinog osnivača, fizičke osobe Tomislava Horvata, koji je ujedno obavlja funkciju direktora društva. Potrebno je napomenuti da Povjerenstvo ne raspolaže saznanjem da je navedena fizička osoba na neki način osobno povezana s dužnosnikom Tomislavom Tolušićem niti se u tom smislu navode bilo kakve činjenice u predmetnim prijavama.

Dužnosnik Tomislav Tolušić se samoinicijativno obratio Povjerenstvu dopisom od 9. svibnja 2019., navodeći da zbog zainteresiranosti javnosti dostavlja preslike računa koje mu je izdalo društvo GRAĐEVINARSTVO HORVAT d.o.o. za poslove izgradnje njegove kuće u Virovitici te ostale prikupljene račune izdane od drugih poslovnih subjekata koji su izvodili radove ili dobavljali robu radi opremanja iste kuće, ali u manjim iznosima.

Dužnosnik je dostavio preslike 4 računa izdana od strane društva GRAĐEVINARSTVO HORVAT d.o.o. i to već ranije spomenuti račun br. 53/P1/1 izdan fizičkoj osobi Tomislavu Tolušiću 1. prosinca 2017. na iznos od 403.612,09 kuna s PDV-om, kao i račun br. 25/P1/1 izdan 1. lipnja 2018. na iznos od 200.000,00 kuna s PDV-om, račun br. 27/P1/1 izdan 14. lipnja 2018. na iznos od 142.593,56 kuna s PDV-om te račun br. 43/P1/1 izdan 8. rujna 2018. na iznos od 93.538,70 kuna s PDV-om.

Vezano za poslovne odnose između Virovitičko-podravske županije i trgovačkog društva GRAĐEVINARSTVO HORVAT d.o.o. nastale za vrijeme dok je dužnosnik Tomislav Tolušić obnašao dužnost župana ove županije, na traženje Povjerenstva da dostavi podatke o vremenu nastanka, vrsti posla, vrijednosti i postupku koji je prethodio stupanju u poslovni odnos, očitovala se Virovitičko-podravska županija dopisom KLASA: 041-01/19-01/04, URBROJ: 2189/1-05/01-19-2 od 17. svibnja 2019.g. uz koji je dostavila opsežnu dokumentaciju kojom potvrđuje navode iz dopisa.

U dopisu se ističe da Virovitička-podravska županija, kao javni naručitelj, nabavlja robu, usluge i radove sukladno odredbama Zakona o javnoj nabavi („Narodne novine“ broj 120/16.), odnosno robu i usluge vrijednosti manje od 200.000,00 kuna te radove vrijednosti manje od 500.000,00 kuna bez PDV-a sukladno Pravilniku o provedbi postupaka jednostavne nabave robe, radova i usluga (Službeni glasnik Virovitičko-podravske županije broj 5/17.) te se ukazuje da su u vrijeme dok je dužnosnik Tomislav Tolušić obnašao dužnost župana (od 19. ožujka 2008. godine do 21. siječnja 2016. godine) poslovi nabave sklapani sukladno prethodno važećem Zakonu o javnoj nabavi odnosno podzakonskim općim aktom Virovitičko-podravske županije, kojim je bila propisana nabava bagatelne vrijednosti.

U dopisu se dalje navodi da je Virovitičko-podravska županija za vrijeme dok je Tomislav Tolušić obnašao dužnost župana stupala u poslovne odnose s trgovačkim društvom GRAĐEVINARSTVO HORVAT d.o.o. počevši od 2014.g. Daju se podaci da je između ovih stranaka u 2014. i 2015.g. sklopljeno 6 ugovora i to radi nabave radova.

Prvi je bio radi izgradnje Područne škole Gornji Miholjac pri osnovnoj školi Eugena Kumičića u Slatini, na temelju otvorenog postupka javne nabave, a ugovor je sklopljen 18. rujna 2014., u vrijednosti 943.488,13 kn s PDV-om, a konačni ukupni iznos plaćen temeljem ugovora bio je 943.480,21 kn s PDV-om. Iz priložene dokumentacije utvrđeno je da je predmetno društvo ponudilo najnižu cijenu od 3 podnesene ponude.

Nadalje, među istim strankama je, radi rekonstrukcije zgrade IEC Noskovačka Dubrava, po provedenom postupku bagatelne nabave, sklopljen ugovor 25. kolovoza 2014. u vrijednosti 269.576,35 kn s PDV-om, a konačni ukupni iznos plaćen temeljem ugovora bio je 269.309,80 kn s PDV-om. Pritom je poziv za dostavu ponuda upućen prema 5 poslovnih subjekata, pristigle su dvije ponude od kojih je društvo GRAĐEVINARSTVO HORVAT d.o.o. ponudilo nižu cijenu. Nadalje, među istim strankama je, radi rekonstrukcije zgrade IEC Noskovačka Dubrava, po provedenom otvorenom postupku javne nabave, sklopljen ugovor 20. travnja 2015. u vrijednosti 516.540,63 kn s PDV-om, a konačni ukupni iznos plaćen temeljem ugovora bio je 515.907,81 kn s PDV-om. Iz priložene dokumentacije utvrđeno je da je predmetno društvo ponudilo najnižu cijenu od 3 podnesene ponude.

 Zatim, među istim strankama je, radi rekonstrukcije stambene zgrade u zgradu ordinacija primarne zdravstvene zaštite u Novoj Bukovici, po provedenom otvorenom postupku javne nabave, sklopljen ugovor 22. rujna 2015. u vrijednosti 1.592.287,16 kn s PDV-om, a konačni ukupni iznos plaćen temeljem ugovora bio je 1.592.287,16 kn s PDV-om. Iz priložene dokumentacije utvrđeno je da je predmetno društvo ponudilo najnižu cijenu od 4 podnesene ponude.

 Nadalje, među istim strankama je, radi energetske obnove Srednje škole Marka Marulića Slatina, po provedenom otvorenom postupku javne nabave, sklopljen ugovor 16. prosinca 2015. u vrijednosti 1.236.464,24 kn s PDV-om, a konačni ukupni iznos plaćen temeljem ugovora bio je 1.235.387,85 kn s PDV-om. Iz priložene dokumentacije utvrđeno je da je predmetno društvo ponudilo najnižu cijenu od 6 podnesenih ponuda.

 Konačno, među istim strankama je, radi energetske obnove Osnovne škole Antuna Gustava Matoša Čačinci, po provedenom otvorenom postupku javne nabave, sklopljen ugovor 21. prosinca 2015. u vrijednosti 1.113.740,00 kn s PDV-om, a konačni ukupni iznos plaćen temeljem ugovora bio je 1.113.431,25 kn s PDV-om. Iz priložene dokumentacije utvrđeno je da je predmetno društvo ponudilo najnižu cijenu od 7 podnesenih ponuda.

 U istom dopisu ističe se da je Virovitičko-podravska županija stupala u poslovne odnose s istim trgovačkim društvom radi nabave radova i nakon što je Tomislav Tolušić prestao obnašati dužnost župana. Navode se podaci da je u 2016. između istih stranaka sklopljen jedan ugovor radi izvođenja radova na temelju postupka jednostavne nabave, u vrijednosti 623.686,50 kn s PDV-om, zatim da su tijekom 2017. između istih stranaka sklopljena dva ugovora radi izvođenja radova, jedan temeljem provedenog otvorenog postupka javne nabave u vrijednosti 1.665.205,25 kn s PDV-om, a drugi temeljem provedenog postupka jednostavne nabave u vrijednosti 593.281,25 kn s PDV-om, kao i da su tijekom 2018. između istih stranaka sklopljena dva ugovora radi izvođenja radova, jedan temeljem provedenog otvorenog postupka javne nabave u vrijednosti 1.392.161,88 kn s PDV-om, a drugi temeljem provedenog postupka jednostavne nabave u vrijednosti 214.880,00 kn s PDV-om. Radi se mahom o radovima na uređenju i rekonstrukciji objekata osnovnih i srednjih škola.

 Povjerenstvo je pozvalo trgovačko društvo GRAĐEVINARSTVO HORVAT d.o.o. da dostavi sve račune koje je izdalo dužnosniku Tomislavu Tolušiću tijekom 2017. i 2018. za obavljene građevinske i druge radove na izgradnji kuće, pomoćnih građevina i svih ostalih povezanih radova na zemljištu u dužnosnikovu vlasništvu te dokaz o tome da su isti računi podmireni.

 Trgovačko društvo GRAĐEVINARSTVO HORVAT d.o.o. dostavilo je svu traženu dokumentaciju uz dopis od 11. listopada 2019.g.

 Utvrđeno je da je Tomislav Tolušić, kao investitor 8. rujna 2017. s ovim trgovačkim društvom, kao izvoditeljem, sklopio Ugovor o građenju broj 16/2017 radi izvođenja radova na izgradnji stambene i pomoćne građevine u Virovitici, ulica ……………………………. k.o. Virovitica). Ugovorena je cijena radova prema troškovniku u iznosu od 403.612,09 kn s PDV-om. Vezano za ovaj ugovor, GRAĐEVINARSTVO HORVAT d.o.o. izdalo je dužnosniku račun br. 53/P1/1 od 1. prosinca 2017. na iznos od 403.612,09 kuna s PDV-om.

 Nadalje, utvrđeno je da je dužnosnik s istim izvođačem 27. studenog 2017. sklopio Anex-I Ugovoru o građenju br. 16/2017, kojim je ugovoreno daljnje izvođenje građevinskih radova na istim objektima, sada po sistemu ključ u ruke, po cijeni od 342.593,96 kn s PDV-om. Vezano uz ovaj Anex-I, isto trgovačko društvo izdalo je dužnosniku dva računa i to račun br. 25/P1/1 izdan 1. lipnja 2018. na iznos od 200.000,00 kuna s PDV-om te račun br. 27/P1/1 izdan 14. lipnja 2018. na iznos od 142.593,56 kuna s PDV-om.

Konačno, utvrđeno je da je dužnosnik s istim izvođačem 20. srpnja 2018. sklopio Anex-II Ugovoru o građenju br. 16/2017, kojim je ugovoreno daljnje izvođenje građevinskih radova na istim objektima, sada po sistemu ključ u ruke, po cijeni od 93.538,70 kn s PDV-om. Vezano uz ovaj Anex-I, isto trgovačko društvo izdalo je dužnosniku račun br. 43/P1/1 izdan 8. rujna 2018. na iznos od 93.538,70 kuna s PDV-om.

Prema tome, za izvedene radove na osnovi navedenog ugovora o građenju i aneksa uz isti ugovor, društvo GRAĐEVINARSTVO HORVAT d.o.o. je za izvršene građevinske radove na predmetnoj lokaciji u Virovitici dužnosniku Tomislavu Tolušiću ispostavilo četiri računa u ukupnom iznosu od 839.744,75 kuna s PDV-om. Iste ove račune prethodno je Povjerenstvu dostavio i dužnosnik.

Nadalje, uz dopis društva GRAĐEVINARSTVO HORVAT d.o.o. od 11. listopada 2019. dostavljene su preslike uplatnica i bankovnih izvadaka koji potvrđuju izvršene uplate na ime navedena četiri računa, izvršene u korist žiro računa toga trgovačkog društva, i to izvod prometa po bankovnom računu za uplaćeni iznos od 60.000,00 kn na dan 20. rujna 2017., izvod prometa po bankovnom računu za uplaćeni iznos od 7.728,33 kn na dan 10. listopada 2017., izvod prometa po bankovnom računu za uplaćeni iznos od 403.612,09 kn na dan 3. studenoga 2017., izvod prometa po bankovnom računu za uplaćeni iznos od 60.000,00 kn na dan 6. ožujka 2018., izvod prometa po bankovnom računu za uplaćeni iznos od 200.000,00 kn na dan 30. svibnja 2018., presliku uplatnice za uplaćeni iznos od 98.154,33 kn na dan 13. svibnja 2018., bankovni izvod za uplaćeni iznos od 10.250,00 kn na dan 20. lipnja 2018. Iz navedenog proizlazi da su navedena 4 računa u cijelosti podmirena u navedenom iznosu od točno 839.744,75 kuna. Uz navedene dokaze o plaćanju društvo GRAĐEVINARSTVO HORVAT d.o.o. dostavilo je i konto karticu kupca Tomislava Tolušića iz koje je razvidno da s krajem 2018. ovo trgovačko društvo od dužnosnika nema nikakvih potraživanja odnosno da su svi računi podmireni.

Na temelju dostavljenih podataka i dokumentacije Virovitičko-podravske županije, Povjerenstvo zaključuje da je trgovačko društvo GRAĐEVINARSTVO HORVAT d.o.o. bilo angažirano radi izvođenja radova u više navrata za vrijeme dok je Tomislav Tolušić obnašao dužnost župana iste županije, kao i nakon toga. Radilo se većinom o ugovorima sklopljenim na temelju provedenih otvorenih postupaka javne nabave sukladno odredbama prethodno važećeg Zakona o javnoj nabavi ili provedenih postupaka nabave bagatelne vrijednosti na temelju pozivnog natječaja u kojem je prikupljeno više ponuda, a u kojim je postupcima ponuda društva GRAĐEVINARSTVO HORVAT d.o.o. bila najpovoljnija.

Nedvojbeno je da je, sukladno Zakonu o javnoj nabavi, kao i u postupku bagatelne nabave, Virovitičko-podravska županija bila dužna sklopiti ugovor s ponuditeljem koji je podnio najpovoljniju ponudu (u svakom konkretnom slučaju radilo se o najnižoj cijeni), a čija ponuda je utvrđena valjanom sukladno objavljenoj dokumentaciji o nabavi odnosno pozivu za dostavom ponude u bagatelnoj nabavi.

Niti iz činjenica navedenih u predmetnim prijavama protiv dužnosnika, niti iz činjenica koje proizlaze iz dokumentacije u koju je izvršen uvid ne proizlazi da je dužnosnik Tomislav Tolušić, u vrijeme dok je bio župan Virovitičko-podravske županije i kada je ista stupala u navedene poslovne odnose s društvom GRAĐEVINARSTVO HORVAT d.o.o. bio na neki način osobno povezan, a niti iz činjeničnih navoda u prijavama i predmetnom medijskom tekstu niti iz pribavljene dokumentacije proizlazi da je istom trgovačkom društvu na neki konkretan način pogodovano prilikom odabira ponude, sklapanja ugovora i plaćanja izvršenih radova.

Stoga, Povjerenstvo u ovom postupku nije steklo nikakva saznanja koja bi upućivala da bi dužnosnik Tomislav Tolušić, vezano uz obnašanje dužnosti župana Virovitičko-podravske županije, počinio povredu odredbi ZSSI-a ili bio u sukobu interesa povodom stupanja Virovitičko-podravske županije u navedene poslovne odnose s društvom GRAĐEVINARSTVO HORVAT d.o.o.

Povodom navoda u predmetnoj neanonimnoj prijavi, ističe se da je iz pribavljene dokumentacije utvrđeno da su svi računi, koje je izdalo trgovačko društvo GRAĐEVINARSTVO HORVAT d.o.o. osobno Tomislavu Tolušiću za ugovorene radove na dužnosnikovoj privatnoj nekretnini u Virovitici, bili izdani točno u ugovorenim iznosima te da su svi izdani računi u cijelosti podmireni. Da je ovo trgovačko društvo dužnosniku oprostilo određeni iznos obveze po njihovom privatnom poslovnom odnosu, moglo bi to izazivati određenu sumnju vezanu uz prethodne poslovne odnose između toga trgovačkog društva i Virovitičko-podravske županije nastale dok je Tomislav Tolušić bio na njenom čelu, međutim kako takvog otpusta nije bila te kako, kao što je navedeno, ne postoje druge okolnosti koje bi upućivale na pogodovanje, ovi poslovni odnosi nisu sporni.

Potrebno je napomenuti i da, sukladno svrsi ZSSI-a i institutu sukoba interesa, nisu same po sebi sporne situacije kada dužnosnik u kasnijem privatnom poslovnom odnosu angažira isti poslovni subjekt koji je prethodno bio u nespornom poslovnom odnosu s tijelom javne vlasti u kojem je dužnosnik obnašao dužnost. Odredbe ZSSI-a koje se odnose na sprječavanje sukoba interesa u užem smislu i zabranu pogodovanja privatnom interesima povezanih osoba odnose se na poslove obnašanja dužnosti i poslove povezane s obnašanjem dužnosti. Stoga, sama po sebi, može izazvati opravdanu sumnju situacija kada, na temelju odluke nekog dužnosnika, tijelo javne vlasti u kojem isti dužnosnik obnaša dužnost kasnije angažira isti poslovni subjekt, s kojim je dužnosnik otprije interesno povezan, npr. na temelju privatnih poslovnih odnosa. Dakle, obrnuta situacija, kakva je bila u predmetnom slučaju, nije sama po sebi sporna jer se dužnosnik ne smatra interesno povezanim s nekim poslovnim subjektom samo stoga što je isti obavljao poslove za tijelo javne vlasti (jer to nije dužnosnikova privatna sfera), niti dužnosniku ZSSI nalaže da otkloni svoje privatne interese odnosno da izbjegava određene poslovne subjekte kada stupa osobno u poslovne odnose, dakle vezano uz svoju imovinu.

Slijedom navedenog, navodi iz predmetnog medijskog teksta objavljenog 6. svibnja 2019. kao niti navodi iz predmetne neanonimne prijave od 6. studenog 2019., u dijelu u kojem se upućuje na poslovne odnose najprije Virovitičko-podravske županije, a kasnije osobno dužnosnika Tomislava Tolušića s trgovačkim društvom GRAĐEVINARSTVO HORVAT d.o.o. ne upućuju na moguću povredu odredbi ZSSI-a od strane dužnosnika Tomislava Tolušića.

Međutim, Povjerenstvo je uvidom u preslike dokumenata koje dokazuju izvršene uplate učinjene povodom računa koje je dužnosniku Tomislavu Tolušiću izdalo društvo GRAĐEVINARSTVO HORVAT d.o.o., utvrdilo da iz istih proizlazi da je šest navedenih uplata učinjeno u ime i za račun platitelja Tomislava Tolušića. No, jedna uplata i to na izvodu prometa po bankovnom računu društva GRAĐEVINARSTVO HORVAT d.o.o. pri OTP Banci d.d. izvršena 20. lipnja 2018. u iznosu 10.250,00 kuna, evidentirana je kao da je izvršena od strane treće fizičke osobe kao platitelja i to …………………………………..

Radi provjere ove okolnosti Povjerenstvo je zatražilo očitovanje društva GRAĐEVINARSTVO HORVAT d.o.o. da potvrdi da je navedena uplata izvršena na ime računa izdanih investitoru Tomislavu Tolušiću te na temelju čega je navedena fizička osoba Jasmina Jagić izvršila navedenu uplatu.

Trgovačko društvo GRAĐEVINARSTVO HORVAT d.o.o. očitovalo se dopisom od 28. listopada 2019.g. u kojem se navodi da je 20. lipnja 2018. treća, njima nepoznata fizička osoba donijela u prostorije toga trgovačkog društva gotov novac u iznosu od 10.250,00 kuna na ime plaćanja dijela obveze po računu br. 27/P1/1 te da je ova treća osoba bila „poslana od strane naručitelja gospodina Tomislava Tolušića“. U dopisu se navodi da je, s obzirom da je novac morao biti uplaćen na bankovni račun društva, gospođa ……………., koja vodi poslovne knjige za društvo GRAĐEVINARSTVO HORVAT d.o.o., izvršila uplatu navedenog primljenog gotovog novca na račun društva te da je stoga ona evidentirana kao platitelj.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka propisano je da se ne smatraju darovima u smislu toga Zakona uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja, dok je stavkom 4. istog članka ZSSI-a propisano da dužnosnik ne smije primiti dar iz stavka 3. to g članka kada je on u novcu bez obzira na iznos te vrijednosnicu i dragocjenu kovinu.

Povjerenstvo ukazuje da bi se uplata sredstava, od strane i u ime druge konkretne fizičke ili pravne osobe, izvršena u korist treće osobe koja ima tražbinu prema dužnosniku, mogla smatrati nedopuštenim darom u vidu izvršene usluge dužnosniku, u smislu odredbi članka 11. ZSSI-a. No, Povjerenstvo u ovoj fazi postupka ne raspolaže s podatkom koja je osoba izvršila uplatu navedenih novčanih sredstava na ime ispunjenje dužnosnikove osobne obveze.

Iz pribavljenih podataka proizlazi da navedena Jasmina Jagić predmetni iznos nije osobno uplatila društvu GRAĐEVINARSTVO HORVAT d.o.o. za račun dužnosnika Tomislava Tolušića, već je isti novac koji je već bio primljen od predstavnika toga trgovačkog društva, po uputi ovlaštene osobe iz toga društva, uplatila na bankovni račun.

Međutim, na temelju pribavljenih podataka ostalo je nepoznato koja je osoba dostavila gotov novac u iznosu od 10.250,00 kuna radi podmirenja dijela dužnosnikove osobne obveze društvu GRAĐEVINARSTVO HORVAT d.o.o. te je dvojbeno je li ista po uputi dužnosnika dostavila novac koji bi joj prethodno dao dužnosnik Tomislav Tolušić ili je ista osoba predala svoj novac ili novac neke treće osobe, a sa svrhom podmirenja dužnosnikove osobne obveze.

Sukladno odredbi članka 39. stavka 3. ZSSI-a, točkom II. izreke ove odluke poziva se dužnosnik Tomislav Tolušić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja te da Povjerenstvu dostavi relevantnu dokumentaciju s kojom raspolaže, a vezano za moguću povredu odredbi članka 8. i 9., navedenu u točki I. izreke ove odluke.

Ujedno, posebno se poziva dužnosnik Tomislav Tolušić da se očituje te da Povjerenstvu dostavi relevantnu dokumentaciju s kojom raspolaže, vezano uz navode iz posljednja dva odlomka na strani 15 i na navode na strani 16. ovog obrazloženja, odnosno o tome tko je 20. lipnja 2018. predao gotov novac u iznosu od 10.250,00 kuna u prostorijama društva GRAĐEVINARSTVO HORVAT d.o.o. na ime podmirenja dijela obveze po računu br. 27/P1/1 od 14. lipnja 2018., po čijoj uputi je predao taj novac te čija su ta novčana sredstva bila prethodno predaji, odnosno jesu li to bila dužnosnikova sredstva ili su to bila sredstva treće osobe, predana u svrhu podmirenja dužnosnikove obveze, i u tom slučaju, koje treće osobe.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Tomislav Tolušić, elektroničkom dostavom
2. Na znanje – podnositelju neanonimne prijave putem elektroničke pošte
3. Objava na internetskoj stranici Povjerenstva
4. Pismohrana